stanford-oval/wikipedia huggingface dataset:
Uuno Turhapuro muuttaa maalle
Näyttelijät

| 0 | 1 | 2 |
| --- | --- | --- |
|  Vesku Loiri  | … |  Uuno Turhapuro   |
|  Marjatta Raita  | … |  Elisabeth Turhapuro   |
|  Marita Nordberg  | … |  johtaja Tuuran vaimo   |
|  Tapio Hämäläinen  | … |  johtaja Tuura   |
|  Spede Pasanen  | … |  Härski-Hartikainen   |
|  Simo Salminen  | … |  Sörsselssön   |
|  Olavi Ahonen  | … |  Uunon isä   |
|  Helge Herala  | … |  opettaja   |
|  Marja Korhonen  | … |  opettajan rouva   |
|  Elli Castrén  | … |  Tuuran sihteeri   |
|  Mirjam Himberg  | … |  kauppias Rentukka   |
|  Jyrki Kovaleff  | … |  pankinjohtaja    |
|  Juhani Kumpulainen  | … |  huoltoaseman omistaja Heiveröinen   |
|  Jukka Sipilä  | … |  pienviljelysneuvos   |
|  Johanna Raunio  | … |  Greta, naisetsivä   |
|  Risto Aaltonen  | … |  psykiatri   |
|  Yrjö Parjanne  | … |  liikenneministeri Reenpää   |
|  Aapo Vilhunen  | … |  etsivä   |
|  Rita Polster  | … |  Sörsselssönska   |
|  Tarja Siimes  | … |  liikenneministerin sihteeri   |
|  Aarre Karén  | … |  konduktööri   |
|  Anna-Maija Kokkonen  | … |  liikenneministerin vaimo   |
|  Taru Valjakka  | … |  Taru Valjakka   |
|  Paavo Väyrynen  | … |  runonlausuja Paavo   |
|  Puppe  | … |  Taru Valjakan säestäjä   |
|  Ere Kokkonen  | … |  Kokkonen   |
|  Kimmo Hartonen  | … |  Uunon näköinen pankkivirkailija / kuntoilija   |
|  Jenni Loiri  | … |  pikku-Jeremias, Uunon velipuoli   |
Arvioita

Video-oppaassa vuodelta 1994 Ilkka Jauhiainen sanoo maallemuuttoelokuvan kuuluvan sarjaan ”Uuno ja suuret suomalaiset teemat”, joihin hän lukee myös armeijan, Epsanjan ja loton. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.
Aiheesta muualla

Uuno Turhapuro muuttaa maalle Internet Movie Databasessa (englanniksi)
Uuno Turhapuro muuttaa maalle Elonet.
| n k Uuno Turhapuro |
| --- | --- |
Pitkät elokuvat:  Uuno Turhapuro (1973)  Professori Uuno D. G. Turhapuro (1975)  Lottovoittaja UKK Turhapuro (1976)  Häpy Endkö? Eli kuinka Uuno Turhapuro sai niin kauniin ja rikkaan vaimon (1977)  Rautakauppias Uuno Turhapuro – presidentin vävy (1978)  Uuno Turhapuron aviokriisi (1981)  Uuno Turhapuro menettää muistinsa (1982)  Uuno Turhapuron muisti palailee pätkittäin (1983)  Uuno Turhapuro armeijan leivissä (1984)  Uuno Epsanjassa (1985)  Uuno Turhapuro muuttaa maalle (1986)  Uuno Turhapuro – kaksoisagentti (1987)  Tupla-Uuno (1988)  Uunon huikeat poikamiesvuodet maaseudulla (1990)  Uuno Turhapuro herra Helsingin herra (1991)  Uuno Turhapuro Suomen Tasavallan Herra Presidentti (1992)  Uuno Turhapuron poika (1993)  Uuno Turhapuron veli (1994)  Johtaja Uuno Turhapuro – pisnismies (1998)  Uuno Turhapuro – This Is My Life (2004) 
TV-sarjat:  Uuno Turhapuro (1996)  Kansalainen Turhapuro (2017) 
Videopelit:  Uuno Turhapuro muuttaa maalle (1986) 
Elokuvan alkutekstien tunnus.
Elisabeth (Marjatta Raita) ja Uuno tapaamassa Uunon isää (Olavi Ahonen), kuvassa oikealla.
Kuva DVD-julkaisun kannesta.
Urheiluvuosi 2016

Urheiluvuosi 2016 käsittelee vuoden 2016 merkittäviä uutisia ja tapahtumia urheilussa.
Yleiskilpailut

Kesäolympialaiset 5.–21.8. Rio de Janeirossa, Brasiliassa. Kisoihin osallistui 207 joukkuetta, joista yksi oli Syyriasta sekä kolmesta Afrikan maasta koottu pakolaisten joukkue. Yhdysvallat voitti 46 kultamitalia, Iso-Britannia 27 ja Kiina 26. Kisojen menestynein urheilija oli uimari Michael Phelps, joka voitti viisi kultamitalia ja yhden hopean. Koko uraltaan hänellä on 23 olympiavoittoa, mikä on olympiahistorian ylivoimainen ennätys.
Kesäparalympialaiset 7.–18.9. Rio de Janeirossa, Brasiliassa. Kisoihin osallistui 4 328 urheilijaa 159 maasta. Ohjelmaan kuului 22 urheilumuotoa ja mitalilajeja oli 528. Kiina voitti 239 mitalia, joista 107 oli kultaa.
Alppihiihto

Maailmancupkaudella 2015–2016 miesten kokonaiskilpailun voitti Itävallan Marcel Hirscher 497 pisteen erolla Norjan Henrik Kristofferseniin ja naisten kokonaiskilpailun Sveitsin Lara Gut 287 pisteen erolla Yhdysvaltain Lindsey Vonniin.
Amerikkalainen jalkapallo

50. Super Bowl 7.2. Santa Clarassa. Denver Broncos voitti Carolina Panthersin pistein 24–10. Broncosin puolustuksen tukimies Von Miller valittiin Super Bowlin arvokkaimmaksi pelaajaksi.
Ampumahiihto

Maailmanmestaruuskilpailut 3.–13.3. Oslossa, Norjassa. Ranskan Martin Fourcade voitti neljä kultamitalia, joista kolme henkilökohtaisista lajeista, ja hänen maannaisensa Marie Dorin Habert kolme kultamitalia, joista kaksi henkilökohtaisista lajeista. Ranska oli kuudella kultamitalillaan mitalitilaston ykkönen ja Norja keräsi neljä kultamitalia. Kaikkiaan mitaleille ylsi kahdeksan maata.
Autourheilu

Rallin maailmanmestaruuskausi alkoi tammikuussa Monte Carlo -rallilla ja päättyi 18.–20.11. ajettuun Australian ralliin. Osakilpailuja oli kolmetoista, kun Kiinan ralli peruttiin tulvien vuoksi. Volkswagenilla ajanut ranskalainen Sébastien Ogier voitti kartanlukijansa Julien Ingrassian kanssa neljännen perättäisen maailmanmestaruutensa. Belgialainen Hyundai-kuljettaja Thierry Neuville hävisi hänelle 108 pistettä ja kolmanneksi sijoittui norjalainen Volkswagen-kuljettaja Andreas Mikkelsen kuusi pistettä Neuvillelle hävinneenä. Ogier voitti kauden aikana kuusi ja Mikkelsen sekä Ison-Britannian Kris Meeke kaksi osakilpailua. Tallimestaruuden voitti Volkswagen.
Formula 1:n maailmanmestaruuskausi alkoi maaliskuussa Australian GP:llä ja päättyi 27.11. ajettuun Abu Dhabin GP:hen. Osakilpailuja oli 21. Maailmanmestaruuden voitti saksalainen Mercedes-kuljettaja Nico Rosberg viiden pisteen erolla tallitoveriinsa britti Lewis Hamiltoniin. Kolmanneksi sijoittui Red Bullin australialaiskuljettaja Daniel Ricciardo. Hamilton voitti kauden aikana kymmenen osakilpailua ja Rosberg yhdeksän. Ricciardo ja hänen tallitoverinsa Max Verstappen voittivat kumpikin yhden osakilpailun. Tallimestaruuden voitti Mercedes lähes 300 pisteen erolla Red Bulliin. Viisi päivää kauden päättymisen jälkeen Rosberg ilmoitti lopettavansa Formula-uransa.
Heikki Kovalainen ja Kōhei Hirate voittivat Super GT -sarjan GT500-luokan mestaruuden kaudella 2016.
Golf

Masters-turnaus 7.–10.4. Augustassa. Englannin Danny Willett voitti kolmen lyönnin erolla Yhdysvaltain Jordan Spiethiin ja maanmieheensä Lee Westwoodiin.
Yhdysvaltain avoin turnaus 16.–19.6. Plumissa, Pennsylvaniassa. Yhdysvaltain Dustin Johnson voitti kolmen lyönnin erolla maanmiehiinsä Jim Furykiin ja Scott Piercyyn sekä Irlannin Shane Lowryyn.
Britannian avoin turnaus 14.–17.7. Royal Troonissa, Skotlannissa. Ruotsin Henrik Stensonista tuli kaikkien aikojen ensimmäinen ruotsalainen major-voittaja, kun hän voitti kilpailun kolmen lyönnin erolla Yhdysvaltain Phil Mickelsoniin.
PGA Championship 28.–31.7. Springfieldissä, New Jerseyssä. Yhdysvaltain Jimmy Walker voitti yhden lyönnin erolla Australian Jason Dayhin.
Rio de Janeiron olympialaisissa golf oli mukana olympiaohjelmassa ensimmäistä kertaa 112 vuoteen. Miesten kilpailun voitti britti Justin Rose ja naisten eteläkorealainen Inbee Park.
Jalkapallo

Eurooppa-liigan loppuottelu 18.5. Baselissa, Sveitsissä. Espanjalainen Sevilla voitti englantilaisen Liverpoolin 3–1. Mestaruus oli Sevillan kolmas perättäinen.
Mestarien liigan loppuottelu 28.5. Milanossa, Italiassa. Espanjalaisjoukkueiden kohtaamisessa Real Madrid voitti Atlético Madridin rangaistuspotkukilpailun jälkeen 1–1, 5–3. Mestaruus oli ennätyksellisesti Realin yhdestoista.
Euroopan-mestaruuskilpailut 10.6.–10.7. Ranskassa. Euroopan-mestaruuden voitti Portugali, hopealle sijoittui loppuottelun jatkoajalla 1–0 hävinnyt isäntämaa Ranska ja kolmannen sijan jakoivat välierien häviäjäjoukkueet Wales ja Saksa. Kisojen parhaana pelaajana palkittiin Ranskan Antoine Griezmann, joka oli kuudella maalillaan myös kisojen paras maalintekijä.
Rio de Janeiron olympialaisten miesten kultaa voitti ensimmäisen kerran Brasilia, joka voitti loppuottelussa Saksan rangaistuspotkukilpailun jälkeen 1–1, 5–4. Brasilian joukkueen kapteeni oli maan tähtipelaaja Neymar. Pronssille sijoittui Nigeria. Naisten loppuottelussa Saksa voitti Ruotsin 2–1. Pronssia sai Kanada.
Jousiammunta

Rio de Janeiron olympialaisissa henkilökohtaisen kultamitalin voittivat eteläkorealaiset Ku Bon-chan ja Chang Hye-jin. Etelä-Korea voitti myös molemmat joukkuekilpailut.
Jääkiekko

Naisten maailmanmestaruuskilpailut 28.3.–4.4. Kamloopsissa, Kanadassa. Yhdysvallat voitti loppuottelussa Kanadan jatkoajalla 1–0. Pronssiottelussa Venäjä voitti Suomen voittolaukauskilpailun jälkeen 1–0.
Miesten maailmanmestaruuskilpailut 6.–22.5. Moskovassa ja Pietarissa, Venäjällä. Mukana oli 16 joukkuetta. Kanada voitti Moskovassa pelatussa loppuottelussa Suomen 2–0. Pronssiottelussa Venäjä voitti Yhdysvallat 7–2.
NHL:n mestaruuden voitti Pittsburgh Penguins, joka oli Stanley Cupin loppuotteluissa San Jose Sharksia parempi otteluvoitoin 4–2. Pudotuspelien arvokkaimmaksi pelaajaksi valittiin Pittsburghin Sidney Crosby ja runkosarjan arvokkaimmaksi pelaajaksi pistepörssin voittanut Chicago Blackhawksin Patrick Kane.
Koripallo

Rio de Janeiron olympialaisten miesten turnauksessa kultaa voitti Yhdysvallat, joka kukisti loppuottelussa Serbian 96–66. Espanja sijoittui pronssille. Naisten turnauksessa Yhdysvallat voitti loppuottelussa Espanjan 101–72 ja pronssia sai Serbia.
NBA:n loppuotteluissa Cleveland Cavaliers voitti Golden State Warriorsin otteluvoitoin 4–3 ja saavutti seurahistoriansa ensimmäisen mestaruuden. Kauden parhaana pelaajana palkittiin Golden Staten Stephen Curry ja loppuotteluiden parhaana Clevelandin LeBron James.
Käsipallo

Rio de Janeiron olympialaisissa miesten kultaa voitti Tanska, jolle Ranska hävisi loppuottelussa 28–26. Pronssia sai Saksa. Naisten turnauksessa Venäjä voitti kultaa, loppuottelun maalein 22–19 hävinnut Ranska sai hopeaa ja Norja sijoittui pronssille.
Miesten Euroopan-mestaruuskilpailut 15.–31.1. Puolassa. Saksa voitti loppuottelussa Espanjan 24–17. Pronssiottelussa Kroatia voitti Norjan 31–24.
Naisten Euroopan-mestaruuskilpailut 4.–18.12. Ruotsissa. Norja voitti loppuottelussa Alankomaat 30–29 ja vei mestaruuden seitsemännen kerran. Pronssiottelussa Ranska voitti Tanskan 25–22.
Lentopallo

Rio de Janeiron olympialaisten miesten loppuottelussa Brasilia voitti Italian 3–0. Pronssia sai Yhdysvallat. Naisten turnauksessa Kiina voitti kultaa, loppuottelun erin 3–1 hävinnyt Serbia sai hopeaa ja Yhdysvallat sijoittui pronssille.
Maahockey

Rio de Janeiron olympialaisten miesten loppuottelussa Argentiina voitti Belgian 4–2. Pronssia sai Saksa. Naisten loppuottelussa Iso-Britannia voitti Alankomaat rangaistuslaukauskilpailussa 3–3, 2–0 ja pronssille sijoittui Saksa.
Melonta

Rio de Janeiron olympialaisissa miesten ohjelmaan kuului kahdeksan ja naisten ohjelmaan neljä ratamelontalajia. Koskimelonnassa miehillä oli kolme lajia ja naisilla yksi. Saksa oli menestynein maa neljällä kultamitalilla. Espanja ja Unkari voittivat kolme kultamitalia. Kaikkiaan mitaleille ylsi 20 maata. Unkarin jokaista kolmea kultaa oli voittamassa Danuta Kozák. Kahteen kultamitaliin ylsivät Unkarin Gabriella Szabó sekä saksalaiset Sebastian Brendel, Max Rendschmidt ja Marcus Gross.
Miekkailu

Rio de Janeiron olympialaisissa kilpailtiin kuudessa henkilökohtaisessa ja neljässä joukkuelajissa. Venäjä voitti neljä kultamitalia. Kaikkiaan mitaleille ylsi kymmenen maata. Floretin henkilökohtaiset kultamitalistit olivat italialainen Daniele Garozzo ja venäläinen Inna Deriglazova, kalvalla kultaa voittivat eteläkorealainen Park Sang-young ja unkarilainen Emese Szász, ja säilän parhaat olivat unkarilainen Áron Szilágyi sekä venäläinen Jana Jegorjan, joka voitti kultaa myös joukkuekilpailussa.
Moottoripyöräily

RR-ajon maailmanmestaruuden voittivat Espanjan Marc Márquez (MotoGP), Ranskan Johann Zarco (Moto2) ja Etelä-Afrikan Brad Binder (Moto3).
Pekka Päivärinta ja Kirsi Kainulainen voittivat ratamoottoripyöräilyn sivuvaunuluokan maailmanmestaruuden.
Motocrossin maailmanmestareiksi ajoivat Slovenian Tim Gajser (MXGP), Alankomaiden Jeffrey Herlings (MX2) ja Ranskan Livia Lancelot (naiset).
Trialin maailmanmestaruuden voitti Espanjan Toni Bou.
Enduron maailmanmestarit olivat Suomen Eero Remes (Enduro 1), Australian Matthew Phillips (Enduro 2) ja Ison-Britannian Steve Holcombe (Enduro 3). Kuuden päivän ajon eli joukkuemaailmanmestaruuden voitti Yhdysvallat.
Speedwayn maailmanmestaruuden voitti Yhdysvaltain Greg Hancock, jääspeedwayn maailmanmestaruuden Venäjän Dmitri Homitsevitš ja maaradan maailmanmestaruuden Saksan Erik Riss.
Nyrkkeily

Rio de Janeiron olympialaisten nyrkkeilykilpailuissa miehet ottelivat kymmenessä painoluokassa ja naiset kolmessa. Kuuba ja Uzbekistan veivät kumpikin kolme kultamitalia. Yhteensä mitalimaita oli 19. Raskaimmissa sarjoissa kultaa voittivat ranskalainen Tony Yoka (miesten yli 91 kg) ja yhdysvaltalainen Claressa Shields (naisten alle 75 kg).
Pikaluistelu

Matkakohtaiset maailmanmestaruuskilpailut 11.–14.2. Kolomnassa, Venäjällä. Kahteen mestaruuteen ylsivät Venäjän Pavel Kuližnikov, Alankomaiden Sven Kramer ja Jorien ter Mors sekä Tšekin Martina Sáblíková.
Sprinttimaailmanmestaruuskilpailut 27.–28.2. Soulissa, Etelä-Koreassa. Miesten mestaruuden voitti Venäjän Pavel Kuližnikov ja naisten paras oli Yhdysvaltain Brittany Bowe.
Yleisluistelun maailmanmestaruuskilpailut 5.–6.3. Berliinissä, Saksassa. Miesten mestaruuden voitti kahdeksannen kerran Alankomaiden Sven Kramer ja naisten ykkönen oli neljännen kerran Tšekin Martina Sáblíková.
Yleisluistelun Euroopan-mestaruuskilpailut 9.–10.1. Minskissä, Valko-Venäjällä. Miesten mestariksi luisteli Sven Kramer ja naisten mestariksi Martina Sáblíková.
Salibandy

Miesten maailmanmestaruuskilpailut 3.–11.12. Riiassa, Latviassa. Loppuottelussa Suomi voitti Ruotsin rangaistuslaukauskilpailun jälkeen 4–3. Pronssiottelussa Sveitsi voitti Tšekin 8–5. Turnauksen arvokkaimmaksi pelaajaksi valittiin Suomen Peter Kotilainen.
Soutu

Rio de Janeiron olympialaisissa miehet kilpailivat kahdeksassa ja naiset kuudessa lajissa. Iso-Britannia voitti kolme kultamitalia, Saksa ja Uusi-Seelanti kaksi. Kaikkiaan mitaleille ylsi 21 maata. Yksikköjen voittajat olivat Uuden-Seelannin Mahé Drysdale ja Australian Kimberley Brennan.
Suunnistus

Maailmanmestaruuskilpailut 20.–28.8. Strömstadissa ja Tanumissa, Ruotsissa. Kaksinkertaisia maailmanmestareita olivat Ruotsin Tove Alexandersson ja Norjan Olav Lundanes, joista jälkimmäinen voitti mestaruuksistaan toisen viestissä.
Euroopan-mestaruuskilpailut 21.–28.5. Jeseníkissa, Tšekissä. Kaksinkertaisia Euroopan-mestareita olivat Sveitsin Matthias Kyburz ja Daniel Hubmann sekä Ruotsin Tove Alexandersson, joista Hubmann voitti mestaruuksistaan toisen viestissä. Sveitsi voitti yhdeksässä lajissa viisi kultamitalia.
Maailmancupin kokonaiskilpailun voittivat Matthias Kyburz ja Tove Alexandersson.
Tiomila-viesti 14.–15.5. Falunissa, Ruotsissa. Ruotsalainen Södertälje-Nykvarn OF voitti miesten ja tanskalainen OK Pan Århus naisten viestin.
Jukolan viesti 18.–19.6. Lappeenrannassa, Suomessa. Suomalainen Koovee voitti miesten Jukolan ja norjalainen Halden SK Venlojen viestin.
Taitoluistelu

Taitoluistelun maailmanmestaruuskilpailut 28.3.–3.4. Bostonissa, Yhdysvalloissa.
Taitoluistelun Euroopan-mestaruuskilpailut 25.–31.1. Bratislavassa, Slovakiassa.
Muodostelmaluistelun maailmanmestaruuskilpailut 6.–9.4. Budapestissa, Unkarissa. Kultaa voitti venäläinen Team Paradise, hopealle sijoittui suomalainen Rockettes ja pronssia sai yhdysvaltalainen Haydenettes.
Tennis

Australian avoin turnaus 18.–31.1. Melbournessa. Miesten kaksinpelin loppuottelussa serbialainen Novak Đoković voitti britti Andy Murrayn 3–0 ja otti kuudennen mestaruutensa. Naisten kaksinpelin loppuottelussa saksalainen Angelique Kerber voitti yhdysvaltalaisen Serena Williamsin 2–1.
Ranskan avoin turnaus 22.5.–5.6. Pariisissa. Miesten kaksinpelin loppuottelussa Novak Đoković voitti Andy Murrayn 3–1 ja saavutti ensimmäisen mestaruutensa; muut Grand Slam -turnaukset hän oli voittanut jo aiemmin. Naisten kaksinpelin loppuottelussa Espanjan Garbiñe Muguruza voitti Serena Williamsin 2–0.
Wimbledonin turnaus 27.6.–10.7. Lontoossa. Andy Murray voitti miesten kaksinpelin loppuottelussa kanadalaisen Milos Raonicin 3–0. Naisten kaksinpelin loppuottelussa Serena Williams voitti Angelique Kerberin 2–0 ja saavutti kaksinpelissä seitsemännen mestaruutensa sekä kaikkiaan 22. Grand Slam -mestaruutensa.
Yhdysvaltain avoin turnaus 29.8.–11.9. New Yorkissa. Miesten kaksinpelin loppuottelussa Sveitsin Stanislas Wawrinka voitti Novak Đokovićin 3–1. Naisten kaksinpelin loppuottelussa Angelique Kerber voitti tšekkiläisen Karolína Plíškován 2–1.
Fed Cupin loppuottelu 12.–13.11. Strasbourgissa, Ranskassa. Tšekki voitti Ranskan 3–2.
Davis Cupin loppuottelu 25.–27.11. Zagrebissa, Kroatiassa. Argentiina voitti Kroatian 3–2.
Rio de Janeiron olympialaisissa Andy Murray voitti miesten kaksinpelin loppuottelussa Argentiinan Juan Martín del Potron 3–1 ja Puerto Ricon Mónica Puig naisten kaksinpelin loppuottelussa Angelique Kerberin 2–1. Kaksinpelaajana paremmin menestynyt Espanjan Rafael Nadal voitti Marc Lópezin kanssa miesten nelinpelin.
Uinti

Rio de Janeiron olympialaisissa yhdysvaltalainen Michael Phelps voitti viisi kultaa, joista kolme viesteissä. Neljään kultamitaliin ylsi yhdysvaltalainen vapaauimari Katie Ledecky, ja kolmen kultamitalin voittajia olivat unkarilainen Katinka Hosszú, jonka kaikki voitot olivat henkilökohtaisilta matkoilta, ja yhdysvaltalainen selkäuimari Ryan Murphy. Yhdysvallat voitti ratauintilajeissa 16 kultamitalia. Uimahypyissä Kiina voitti seitsemän kultaa kahdeksasta, taitouinnin molemmat kultamitalit päätyivät Venäjälle ja avovesiuinnin molemmat kultamitalistit olivat Alankomaista. Maailmanennätystä parannettiin seitsemässä ratauintilajissa: britti Adam Peaty 100 metrin rintauinnissa (alkuerissä 57,55 ja loppukilpailussa 57,13), Ryan Murphy 100 metrin selkäuinnin maailmanennätys 4 × 100 metrin sekauintiviestin avausosuudella (51,85), Katie Ledecky 400 ja 800 metrin vapaauinnissa (3.56,46 ja 8.04,79), ruotsalainen Sarah Sjöström 100 metrin perhosuinnissa (55,48), Katinka Hosszú 400 metrin sekauinnissa (4.26,36) sekä Australian joukkue 4 × 100 metrin vapaauintiviestissä (3.30,65).
Lyhyen radan maailmanmestaruuskilpailut 6.–11.12. Windsorissa, Kanadassa.
Pitkän radan Euroopan-mestaruuskilpailut 9.–22.5. Lontoossa, Isossa-Britanniassa.
Yleisurheilu

Rio de Janeiron olympialaisissa Yhdysvaltain urheilijat voittivat 13 kultamitalia. Jamaikalainen pikajuoksija Usain Bolt voitti kolme kultamitalia, joista yhden viestissä. Kaksinkertaisia voittajia olivat 5 000 ja 10 000 metrin juoksun voittanut britti Mohamed Farah, 100 ja 200 metrin juoksun voittanut jamaikalainen Elaine Thompson, pituushypyssä ja 4 × 100 metrillä kultaa voittanut yhdysvaltalainen Tianna Bartoletta sekä kaksi viestikultaa voittanut yhdysvaltalainen Allyson Felix. Maailmanennätystä kohensivat miesten 400 metrin juoksussa eteläafrikkalainen Wayde van Niekerk (43,03), naisten 10 000 metrin juoksussa etiopialainen Almaz Ayana (29.17,45) ja naisten moukarinheitossa Anita Włodarczyk (82,29).
Aiheesta muualla

Kuvia tai muita tiedostoja aiheesta Urheiluvuosi 2016 Wikimedia Commonsissa
SMS V125

| SMS V126 |
| --- | --- |

Aluksen vaiheet
Rakentaja:  AG Vulcan Stettin
Laskettu vesille:  18. toukokuuta 1917
Palveluskäyttöön:  29. elokuuta 1917
Poistui palveluskäytöstä:  luovutettu 1920 sotakorvauksena Britannialle
Tekniset tiedot
Uppouma:  1 188 t (kuormattu)
Pituus:  82,0 m (kokonaispituus)
Leveys:  8,32 m
Syväys:  3,49 m (keula)
Koneteho:  25 150 shp
Nopeus:  34,6 solmua
Miehistöä:  4 upseeria ja 101 miehistönjäsentä
Aseistus
Aseistus:  3 × 10,5 cm L/45 Utof -tykkiä 6 × 50 cm torpedoputkea 24 × miinaa
SMS V125 oli Saksan keisarikunnan laivaston G96-luokan torpedovene, joka tilattiin ensimmäisen maailmansodan aikana. Sodan loputtua alus luovutettiin sotakorvauksena Britannialle.
Valmistus

Alus tilattiin Stettinistä AG Vulcanilta ja sen köli laskettiin vesille telakkanumerolla 470. Alus laskettiin vesille 18. toukokuuta 1917 ja se valmistui kolmisen kuukautta myöhemmin 29. elokuuta.
Palvelus

Sodan päätyttyä alus internoitiin 22. marraskuuta 1918 jälkeen Scapa Flow'hun. Aluksen miehistön upotus 21. kesäkuuta 1919 jäi yritykseksi. Hylky nostettiin heinäkuussa ja se luovutettiin sotakorvauksena Britannialle, joka romutti sen vuonna 1922 Newportissa.
Ilpo Seppälä

Ilpo Kalervo Seppälä  (26. lokakuuta 1953 Viitasaari) on suomalainen painija, joka ylsi kreikkalais-roomalaisessa painissa MM-pronssille Oslossa 1981.
Seppälä paini Los Angelesin 1984 olympialaisissa 57 kilon sarjassa mutta karsiutui toisessa ottelussaan. MM-kilpailuissa hän saavutti pronssia vuonna 1981 ja sijoittui kuudenneksi vuonna 1977. EM-kilpailuihin hän osallistui viidesti. Pohjoismaiden mestaruuden hän voitti vapaapainissa vuosina 1975 ja 1976 sekä kreikkalais-roomalaisessa painissa vuonna 1979.
Seppälä voitti urallaan neljä Suomen mestaruutta, vapaapainissa vuonna 1975 sekä kreikkalais-roomalaisella tyylillä vuosina 1977, 1978 ja 1983. Hän on myöhemmin toiminut Suomen Painiliiton päävalmentajana ja on nykyisin seuransa Helsingin Tarmon päävalmentaja valmentaen muun muassa Suomen mestaruuden 2006 voittanutta Antero Perez-Juntusta.
Ilpo Seppälä on työskennellyt palvelupäällikkönä Raha-automaattiyhdistyksessä ja Veikkauksessa.
Saavutuksia

Olympiaedustaja kreikkalais-roomalaisessa painissa 1984 (sarja 57 kg)
MM-pronssia kreikkalais-roomalaisessa painissa 1981 (sarja 57 kg)
SM-kultaa kreikkalais-roomalaisessa painissa 1977–1978 (sarja 62 kg) ja 1983 (sarja 57 kg)
SM-kultaa vapaapainissa 1975 (sarja 62 kg)
Uusikylä (Vuoksela)

Vuokselan osuuskaupan Uudenkylän myymälä ennen talvisotaa.
Uusikylä oli kylä Vuokselan kunnan länsiosassa Äyräpään rajalla Neuvostoliitolle luovutetulla alueella. Uuteenkylään kuuluivat virallisesti myös muusta kylästä erillään olevat Alhola ja Hirvisaari, vaikka ne yleensä luettiinkin omiksi kylikseen. Uusikylä oli toinen niistä kylistä, jotka uuteen Vuokselan kuntaan liitettiin Valkjärvestä. Uudenkylän itäpuolella sijaitsi Vuokselan kirkonkylä, Virkkilä.
Luonto

Uusikylä rajoittui etelässä Vuokseen ja kylään kuului monia Vuoksen saaria. Näistä suurimmat olivat 10 hehtaarin laajuiset ja asutut Vasikkasaari ja Kurosensaari sekä useita pienempiä saaria Vuoksesta. Pienempiä saaria olivat muun muassa Kaunissaari, Lehessaari, Kymäläissaari, Hotiluoto, Hajoluoto, Kirvessaari ja Majasaari. Uusikylä kuten koko Vuoksela kuului Vuoksen lehtokeskukseen, jonka vuoksi kasvillisuus oli hyvin rehevää. Jalot lehtipuut kuten lehmus, saarni, vuorijalava ja pähkinäpensas muodostivat paikoittain jopa metsiköitä.